FI Euroopan unionin virallinen lehti CE 78/416

(2004/C 78 E/0438)

KIRJALLINEN KYSYMYS E-2689/03

esittäjä(t): Toine Manders (ELDR) komissiolle

(10. syyskuuta 2003)

Aihe: GSM roaming -hinnat

Komissiolle on mahdollisesti tehty paljon kysymyksiä tästä aiheesta. Koska aiemmista yrityksistä huolimatta ei valitettavasti vieläkään ole saatu aikaan matkapuhelinliikenteen sisämarkkinoita, käännyn uudemman kerran komission puoleen ja esitän seuraavat kysymykset:

Lukuisat ihmiset, jotka ovat ulkomailla ollessaan käyttäneet matkapuhelintaan, ovat myöhemmin saaneet kohtuuttoman suuria laskuja rajat ylittävistä puheluistaan. Puhelinoperaattorit laskuttavat vieraan verkon käytöstä suhteettoman suuria ”roaming”-maksuja.

Kun pidetään mielessä yhdistettävän linjan maantieteellinen pituus, ei matkapuhelimella soittaminen esimerkiksi Etelä-Ranskasta Pohjois-Ranskaan voi olla eikä saa olla teknisesti kalliimpaa kuin vastaavanlaisen puhelun soittaminen kahteen eri valtioon kuuluvan ja lähellä toisiaan sijaitsevan rajakaupungin välillä. Tästä voimme päätellä, että hinnat, jotka kuluttajan on maksettava voidakseen käyttää ulkomailla vieraita verkkoja, eivät ole missään tapauksessa markkinaehtoiset. Käytäntö antaa vahvan syyn epäillä puhelinoperaattorien käyttävän väärin hallitsevaa asemaansa.

Politiikan esityslistalla sisämarkkinoiden laajentamisella on tärkeä sijansa. Koska matkapuhelinliikennettä pidetään yleisesti palveluna, katson, että tässä on kyse sisämarkkinoiden toiminnan vääristymisestä.

1. Onko komissio tietoinen niistä kohtuuttoman korkeista hinnoista, joita puhelinoperaattorit perivät matkapuhelimella soitetuista rajat ylittävistä puheluista?

2. Onko komissio kanssani yhtä mieltä siitä, että perityt hinnat eivät heijasta markkinoiden ehtoja? Jos vastaus on kielteinen, miten komissio perustelee kantansa?

3. Aikooko komissio käynnistää edellä kuvattua sisämarkkinoiden vääristymää koskevan perusteellisen tutkimuksen? Jos vastaus on kielteinen, miksei komissio aio käynnistää kyseistä tutkimusta?

4. Onko komissio lisäksi valmis ryhtymään lyhyellä aikavälillä toimiin tämän kysymyksen suhteen saadakseen sisämarkkinat toimimaan optimaalisesti rajat ylittävien matkapuhelinpalveluiden osalta? Jos vastaus on myönteinen, milloin komissio ryhtyy toimiin? Jos vastaus on kielteinen, miksei komissio aio tehdä mitään?

Mario Montin komission puolesta antama vastaus

(1. joulukuuta 2003)

Komissio julkaisee säännöllisesti tutkimuksia teleoperaattorien yhteisössä perimistä maksuista. Viimeisin tällainen tutkimus löytyy Internet-osoitteesta (http://europa.eu.int/information_society/topics/telecoms/ regulatory/studies/documents/tariff_report_2002_12.pdf).

Komissio tarkastelee myös parhaillaan yhteisön sisäisten matkapuhelujen tariffeja osana tutkimuksia, jotka koskevat EY:n perustamissopimuksessa määrättyjen kilpailusääntöjen soveltamista. Tutkimuksissa analysoidaan muun muassa teleoperaattorien kansainvälisistä matkapuheluista (verkkovierailut mukaan luettuina) maksamia tariffeja ja kustannuksia.

Se, että komissiolla on parhaillaan käynnissä useita tutkimuksia, on osoitus komission päättäväisyydestä varmistaa, että teleoperaattorit noudattavat kilpailusääntöjä täysimääräisesti. Näiden sääntöjen vastaista ei kuitenkaan välttämättä ole se, että kotimaisilla markkinoilla (esimerkiksi Ranskassa) kotimaan puheluista veloitettavat tariffit eroavat ulkomaanpuhelujen hinnoista erityisesti, kun verkko-operaattorien kustannuksissa on eroja, kuten on laita kotimaan puheluissa ja yhteisön sisäisissä puheluissa.

Tutkimukset ovat korkealla tärkeysjärjestyksessä, koska esimerkiksi kuluttajaryhmät ovat esittäneet lukuisia kanteluja ja tuoneet esille asiaan liittyviä ongelmia. Komissio on valmis toimimaan lopettaakseen mahdollisen kilpailusääntöjen rikkomisen, jos tarkasteltavien tariffien taso osoittautuu sääntöjenvastaiseksi. Komissio haluaisi kuitenkin painottaa, että tutkimus ei millään tavalla vaikuta komission tulevien päätelmien sisältöön eikä osapuolten puolustautumisoikeuteen. Kuten on tavanomaista kilpailusääntöjen soveltamista koskevissa keskeneräisissä tapauksissa, komissio ei näin ollen voi kommentoida enempää arvoisan parlamentin jäsenen mainitsemaa tariffitasoa eikä esittää siitä mielipidettään.

Periaatteessa tutkimusten tulos määrittää, minkälaisiin toimiin komission on ryhdyttävä. Jos kilpailusääntöjen soveltaminen ei osoittaudu aiheelliseksi, komissio tarkastelee mahdollisia vaihtoehtoisia toimia.